# Политика објављивања

Произвођачи званичне статистикеобавезни су да предузму све прописане административне, техничке и организационе мере, неопходне за заштиту поверљивих података од нелегалног приступа, објављивања или коришћења. Одговорни произвођачи званичне статистике остварују потпуну заштиту права давалаца података и статистичких јединица. Произвођачи званичне статистике су професионално одговорни за активности, изјаве и мишљења која могу угрозити непристрасност и објективност званичне статистике.

# Републички завод за статистику (РЗС) је главни произвођач и дисeминатор званичних статистичких података.

# Доступност података

РЗС пружа савете и даје упутства корисницима у вези са расположивошћу резултата у целокупном статистичком систему, поставља и одржава базе података, које су резултат рада званичне статистике, израђује статистичка саопштења и публикације, које садрже податке из свих области статистике.

Веб-сајт, укључујући и базу података, представља главни канал за дисеминацију статистичких података, базираних на резултатима званичне статистике.

Сви статистички производи (резултати статистичких истраживања којима приступају крајњи корисници) припремају се у електронском облику и објављују се на сајту бесплатно. Штампана издања доступна су корисницима у библиотеци РЗС-а.

Резултати званичне статистике доступни су истовремено свим корисницима под једнаким условима, и било какав привилегован приступ од стране спољних корисника, пре њиховог објављивања, није могућ.

Електронско чување података требало би да буде у форматима погодним за лако приступање и да не зависи од посебних апликација.

Приступ индивидуалним подацима без идентификатора (анонимизирани микроподаци) може се омогућити у складу са законском регулативом и уз примену одрeђених процедура.

Информације о методама и класификацијама које се користе у производњи званичне статистике (метаподаци) и информације о квалитету статистичких производа и услуга треба да буду доступне и приступачне широј јавности и у складу са критеријумима европских статистика.

# Календар и време објављивања

Одговорни произвођачи званичне статистике одржавају ажуран и јавности доступан Календар објављивања.

Календар објављивања треба да буде доступан јавности пре почетка календарске године, за целу наредну годину. Календар објављивања даје преглед свих статистичких саопштења и публикација са прецизно наведеним насловом, референтним периодом и датумом објављивања.

Одступања од рокова утврђених у Календару објављују се и образлажу. Уколико је услед непредвиђених околности (нпр. из техничких разлога) неопходно одложити објављивање података, нови датум објављивања, са наведеним разлогом одлагања, објављује се у Календару објављивања.

Подаци званичне статистике објављују се у одређено време у току радног дана, да би се осигурала конзистентност и непристрасност у објављивању статистичких података.

# Презентација и објављивање података

Произвођачи званичне статистике на непристрасној основи треба да представе статистичке податке у виду коментара, табела и графикона и да се корисницима пруже смислена поређења података. Циљ презентације статистичких података и коментара је да буду од помоћи корисницима.

Периодика објављивања статистичких података се одређује Годишњим планом званичне статистике и може бити полумесечна, месечна, квартална, полугодишња, годишња и вишегодишња.

Резултати статистичких истраживања се могу објављивати као претходни *(first data/preliminary data)*, коначни *(final data)* као пројекције, процене и брзе (*flash*) процене.

Поштујући начело правовремености, временски рокови између референтног момента/периода, прикупљања података, њихове обраде, објављивања и дисеминације треба да буду минимални.

Подаци добијени статистичким истраживањима објављују се на интернет презентацији, у статистичким саопштењима, публикацијама и бази података.

Садржај статистичких саопштења треба да буде јасан и непристрасан. Статистичка саопштења треба да садрже:

* јасну идентификацију статистичке области која се објављује;
* јасну идентификацију података (претходни подаци, процене, пројекције, флеш оцена, коначни подаци);
* кратак коментар, који садржи кључне поруке;
* табеле и/или графиконе, мапе;
* доступне метаподатке или информације где их корисници могу пронаћи;
* методолошке напомене или хиперлинк ка одговарајућој методологији.

Треба избегавати промене у садржају, формату и времену објављивања, због доследног поређења током времена, а омогућити флексибилност да се објасне или прикажу нови концепти и трендови.

Име и контакт подаци одговорног лица треба да буду назначени, где год је то могуће, у оквиру статистичких издања.

Све грешке у објављеном материјалу морају бити исправљене у најкраћем могућем року, с јасно означеним корекцијама.

Планиране промене у садржају, формату, методама и класификацијама, које могу да утичу на представљање статистичких резултата, потребно је унапред објавити у склопу издања које претходи издању које се мења. Корисницима је потребно објаснити и описати утицај предстојећих промена.

Информације када и зашто су подаци ревидирани морају бити доступне корисницима, као и објашњења о кључним утицајима ревизије.

Tекуће ревизијетребало би да сеобјављују истовремено са објављивањем нових података (нпр. приликом објављивања нових података објављују се и ревидирани подаци за претходни месец). Кориговани подаци треба да буду објашњени у редовном издању, а у методолошким објашњењима треба да буде описан разлог за ревизију. Ревидирани подаци у објављеним материјалима морају се означити, почевши од периода када је извршена ревизија.

Велике ревизије требало би да се најављују у календару ревизија. Након великих ревизија, уз објављене ревидиране податке истовремено треба објавити и пратећу документацију која корисницима пружа могућност да оцене нове временске серије. Документација треба да садржи детаљна објашњења разлога за спровођење ревизија, процену утицаја ревизије на агрегате, да прикаже упоредни преглед старих и нових података и да објасни дужину ревидираних временских серија и ниво детаљности ревизија.

Ванредне ревизије, по дефиницији, не треба најављивати зато што су резултат непредвиђених догађаја (грешке и пропусти). Ако грешка не утиче суштински на тумачење објављених података, може се исправити у следећем објављивању или у оквиру годишње ревизије. У случају да се значајне грешке открију са закашњењем (а односе се на податке из прошлости или, понекад, веома далеке прошлости), исправка се може спровести приликом следећег објављивања, а када је реч о политички релевантним подацима, што је пре могуће уз претходну најаву. У случају грешака из прошлости које утичу на више опсервација временске серије, нпр. због погрешно примењене методологије, исправке треба сматрати великом ревизијом.